ΓΡΑΠΤΗ ΕΡΩΤΗΣΗ E-2283/02

υποβολή: Bernd Lange (PSE) προς την Επιτροπή

(24 Ιουλίου 2002)

Θέμα: Η ταξιδιωτική κίνηση στα σύνορα του Γιβραλτάρ

Δέχθηκα την ερώτηση ενός πολίτη ο οποίος απολάμβανε κατά τη διάρκεια των διακοπών του την ελεύθερη κυκλοφορία των ταξιδιωτών εντός της Ευρωπαϊκής Ένωσης, βρέθηκε όμως μπροστά σε προβλήματα, όταν έφθασε στα σύνορα του Γιβραλτάρ.

Ο χρόνος αναμονής εκεί είναι ανάλογος με το χρόνο αναμονής πριν από την καθιέρωση της ελεύθερης κυκλοφορίας. Ο συνοριακός έλεγχος καθυστερεί εκεί κυρίως από την ισπανική πλευρά.

Ποια μέτρα λαμβάνει ή προτίθεται να λάβει η Επιτροπή για να αρθούν αυτά τα εμπόδια στην ταξιδιωτική κίνηση και στα ισπανο-βρετανικά σύνορα του Γιβραλτάρ·

Απάντηση του κ. Vitorino εξ ονόματος της Επιτροπής

(12 Αυγούστου 2002)

Το σημείο διέλευσης μεταξύ Γιβραλτάρ και Ισπανίας δεν αποτελεί εσωτερικό σύνορο, που συνεπάγεται την απουσία ελέγχων, αλλά εξωτερικό σύνορο της Σένγκεν· επομένως επιτρέπονται οι έλεγχοι των προσώπων. Περαιτέρω, αφού το Γιβραλτάρ εξαιρείται από το κοινό τελωνειακό έδαφος της Κοινότητας δυνάμει του άρθρου 29 της Πράξης Προσχώρησης του Ηνωμένου Βασιλείου, απαιτείται επίσης ο έλεγχος των εμπορευμάτων που μεταφέρουν οι ταξιδιώτες, οι οποίοι έρχονται από το Γιβραλτάρ.

Η Επιτροπή, μετά από πολλές καταγγελίες που έλαβε, απέστειλε στις 30 Οκτωβρίου 2000, προειδοποιητική επιστολή στην Ισπανική Κυβέρνηση επισημαίνοντας ότι οι έλεγχοι στο σημείο διέλευσης μεταξύ Ισπανίας και Γιβραλτάρ μπορεί να είναι δυσανάλογοι και επομένως να μην συνάδουν με το κοινοτικό δίκαιο.

Η Ισπανική Κυβέρνηση στην απάντησή της, της 20ής Δεκεμβρίου 2000, δηλώνει ότι οι διεξαγόμενοι έλεγχοι είναι απαραίτητοι και ανάλογοι. Σύμφωνα με τις ισπανικές αρχές απαιτείται από τους ταξιδιώτες μόνο η επίδειξη του διαβατηρίου ή της ταυτότητάς τους και η διέλευσή τους γίνεται σχεδόν χωρίς να χρειάζεται να σταματήσουν. Ο έλεγχος των εμπορευμάτων που μεταφέρουν οι ταξιδιώτες διεξάγεται με τυχαίους ελέγχους, οι οποίοι έχουν συχνότητα όχι μεγαλύτερη από ένα έλεγχο για κάθε δέκα πρόσωπα ή οχήματα, ενώ αυτή η έρευνα δεν διαρκεί περισσότερο από ένα λεπτό. Κατά μέσο όρο οκτώ οχήματα και 20 πεζοί διέρχονται τη συνοριακή γραμμή κάθε λεπτό προς κάθε κατεύθυνση. Ωστόσο, η Ισπανική Κυβέρνηση παραδέχεται ότι δυστυχώς σχηματίζονται ουρές στις λωρίδες κυκλοφορίας για τα οχήματα ορισμένες ώρες της ημέρας.

Η Επιτροπή, μετά από την προσεκτική εξέταση της απάντησης της Ισπανικής Κυβέρνησης και με βάση τις πληροφορίες που έδωσαν οι ταξιδιώτες καθώς και από άλλες πληροφορίες που συγκέντρωσε η ίδια, κατέληξε στο συμπέρασμα ότι δενπάρχει παράβαση του κοινοτικού δικαίου.

Στις 19 Μαρτίου 2002 η Επιτροπή ανακοίνωσε την πρόθεσή της να κλείσει την έρευνα που αφορά τους περιορισμούς στα σύνορα Γιβραλτάρ — Ισπανίας εφόσον δεν είχε αποδεικτικά στοιχεία τα οποία να στηρίζουν νόμιμα τους ισχυρισμούς ότι οι έλεγχοι που διεξάγονται από τις ισπανικές αρχές στους ταξιδιώτες και στα εμπορεύματα που αυτοί μεταφέρουν είναι δυσανάλογοι και επομένως δεν συνάδουν με το κοινοτικό δίκαιο.

Την 21η Μαρτίου 2002, οι ισπανικές αρχές διέθεσαν δεύτερη λωρίδα κυκλοφορίας για τα οχήματα, η οποία θα πρέπει να διευκολύνει την κατάσταση. Από τότε, δεν έχουν διαβιβασθεί στην Επιτροπή άλλες καταγγελίες.